CELEX: 32021R2179
Language: lv
Date: 2021-12-09 00:00:00
Title: Komisijas Īstenošanas regula (ES) 2021/2179 (2021. gada 9. decembris) par tās publiskās saskarnes funkcijām, kas savienota ar Iekšējā tirgus informācijas sistēmu un ko izmanto attiecībā uz autotransporta nozarē strādājošo transportlīdzekļu vadītāju norīkošanu darbā

10.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 443/68
               
            
         KOMISIJAS ĪSTENOŠANAS REGULA (ES) 2021/2179
         (2021. gada 9. decembris)
         par tās publiskās saskarnes funkcijām, kas savienota ar Iekšējā tirgus informācijas sistēmu un ko izmanto attiecībā uz autotransporta nozarē strādājošo transportlīdzekļu vadītāju norīkošanu darbā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu (ES) 2020/1057 (2020. gada 15. jūlijs), ar ko attiecībā uz izpildes nodrošināšanas prasībām groza Direktīvu 2006/22/EK un attiecībā uz Direktīvu 96/71/EK un Direktīvu 2014/67/ES nosaka īpašus noteikumus autotransporta nozarē strādājošo transportlīdzekļu vadītāju norīkošanai darbā, un groza Regulu (ES) Nr. 1024/2012 (1), un jo īpaši tās 1. panta 14. punktu,
         tā kā:
         
                     (1)
                  
                  
                     Saskaņā ar Direktīvas (ES) 2020/1057 1. panta 11. punktu autopārvadātājiem var pieprasīt nosūtīt tās dalībvalsts kompetentajām iestādēm, uz kuru transportlīdzekļa vadītājs ir norīkots vai ir bijis norīkots darbā, norīkojuma deklarāciju vai citus dokumentus, šādā nolūkā izmantojot daudzvalodu standarta veidlapu publiskajā saskarnē, kas savienota ar Iekšējā tirgus informācijas sistēmu (“IMI”), kura izveidota ar Eiropas Parlamenta un Padomes Regulas (ES) Nr. 1024/2012 (2) 2. pantu.
                  
               
                     (2)
                  
                  
                     Piekļuve publiskajai saskarnei, kas savienota ar IMI, būtu jānodrošina, izveidojot drošu kontu, kas sankcionētiem lietotājiem ļauj pārvaldīt norīkojuma deklarācijas un dokumentu pieprasījumus, kurus iesniegušas dalībvalsts kompetentās iestādes. Sankcionētiem lietotājiem vajadzētu būt iespējai reģistrēt informāciju par pārvadātāju, pārvadājumu vadītāju un norīkotajiem transportlīdzekļu vadītājiem. Sankcionēts lietotājs ir persona, kas pārvadātāja vārdā rīkojas, lai pārvaldītu norīkojuma deklarācijas un atbildētu uz uzņēmējas dalībvalsts dokumentu pieprasījumiem.
                  
               
                     (3)
                  
                  
                     Norīkojuma deklarācijas publiskajā saskarnē būtu jāiesniedz par ne vairāk kā sešiem mēnešiem.
                  
               
                     (4)
                  
                  
                     Lai izpildītu Direktīvas (ES) 2020/1057 1. panta 12. punkta prasības un pastāvīgi atjauninātu norīkojuma deklarācijas, vajadzētu būt iespējai grozīt norīkojuma deklarācijā sniegto informāciju.
                  
               
                     (5)
                  
                  
                     Lai neradītu pārmērīgu administratīvo slogu pārvadātājiem, arī deklarācijas atjaunošanai vajadzētu būt vienkāršai.
                  
               
                     (6)
                  
                  
                     Lai pārvadātāji varētu izpildīt Direktīvas (ES) 2020/1057 1. panta 11. punkta b) apakšpunkta i) punktā noteikto pienākumu, publiskajā saskarnē, kas savienota ar IMI, deklarācija būtu jādara pieejama papīra un elektroniskā formā.
                  
               
                     (7)
                  
                  
                     Ja pārvadātājs nav iesniedzis dokumentus saskaņā ar 1. panta 11. punkta c) apakšpunktu, pārvadātājam vajadzētu būt iespējai publiskajā saskarnē, kas savienota ar IMI, redzēt, kad šādus dokumentus pēc IMI iesniegta uzņēmējas dalībvalsts palīdzības pieprasījuma ir iesniegusi dalībvalsts, kurā tas veic uzņēmējdarbību.
                  
               
                     (8)
                  
                  
                     Publiskajai saskarnei, kas savienota ar IMI, būtu arī jāļauj vienai vai vairākām valsts iestādēm IMI saņemt norīkojuma deklarācijas un dokumentus, ko pārvadātāji nosūtījuši pēc to pieprasījuma.
                  
               
                     (9)
                  
                  
                     Lai nodrošinātu īpašo noteikumu par transportlīdzekļu vadītāju norīkošanu darbā efektīvu izpildi un izvairītos no pārmērīga administratīvā sloga, ir svarīgi nodrošināt, ka valsts kompetentās iestādes uzņēmējā dalībvalstī darbību koordinē tā, lai pārvadātāji publiskajā saskarnē, kas savienota ar IMI, nesaņemtu no minētās dalībvalsts nevajadzīgus pieprasījumus par vienu un to pašu norīkojuma laikposmu.
                  
               
                     (10)
                  
                  
                     Lai valsts iestādes varētu pārbaudīt atbilstību noteikumiem par norīkošanu darbā, ir ļoti svarīgi nodrošināt, ka valsts kompetentajām iestādēm ir piekļuve transportlīdzekļa vadītāja tahogrāfa reģistrācijas diagrammām, kurās norādīti transportlīdzekļa vadītāja šķērsoto dalībvalstu kodi.
                  
               
                     (11)
                  
                  
                     Ņemot vērā to, ka pārvadātājiem tahogrāfa reģistrācijas diagrammas, izdrukas un lejupielādētie dati salasāmā formā obligāti jāglabā vismaz vienu gadu pēc to izmantošanas, publiskajai saskarnei, kas savienota ar IMI, būtu jāļauj pārvadātājam atbildēt uz dokumentu pieprasījumiem no tās dalībvalsts kompetentajām iestādēm, kurā notikusi norīkošana darbā, par laikposmu līdz divpadsmit mēnešiem pirms pieprasījuma datuma, kā noteikts Eiropas Parlamenta un Padomes Regulas (EK) Nr. 561/2006 (3) 10. panta 5. punktā.
                  
               
                     (12)
                  
                  
                     Lai pārvadātāji astoņās nedēļās varētu savākt visus vajadzīgos dokumentus, pārvadātājiem vajadzētu būt iespējai pieprasītos dokumentus iesniegt vienā vai vairākos piegājienos.
                  
               
                     (13)
                  
                  
                     Izmantojot publisko saskarni, kas savienota ar IMI, pārvadātājs būtu jāinformē gadījumos, kad uzņēmēja dalībvalsts lūdz palīdzību dalībvalstij, kurā tas veic uzņēmējdarbību.
                  
               
                     (14)
                  
                  
                     Lai izvairītos no tā, ka dokumentu pieprasījumi paliek atvērti nenoteiktu laiku, uzņēmējas dalībvalsts kompetentajai iestādei tie būtu jāslēdz pēc tam, kad ir pabeigts novērtējums par pārvadātāja atbilstību noteikumiem par norīkošanu darbā, un jāinformē pārvadātājs par pieprasījuma rezultātu. Ja uzņēmējas dalībvalsts kompetentās iestādes neslēdz dokumentu pieprasījumu, tas būtu automātiski jāslēdz pēc 24 mēnešiem.
                  
               
                     (15)
                  
                  
                     Ņemot vērā to, ka publiskajā saskarnē, kas savienota ar IMI, kopīgotie personas dati ir sensitīva informācija, ir jāļauj dzēst visus datus, kas glabājas minētajā saskarnē un pārvadātāju kontos, ja minētie dati vairs nav vajadzīgi, lai pārbaudītu atbilstību noteikumiem par autotransporta nozarē strādājošo transportlīdzekļu vadītāju norīkošanu darbā. Automātiskas dzēšanas pienākums būtu jāattiecina arī uz dokumentiem, kurus pārvadātājs, izmantojot publisko saskarni, kas savienota ar IMI, iesniedzis pēc kompetento iestāžu pieprasījumiem iesniegt dokumentus.
                  
               
                     (16)
                  
                  
                     Ja šīs regulas vajadzībām ir jāapstrādā personas dati, tas būtu jāveic saskaņā ar Savienības tiesību aktiem par personas datu aizsardzību. Uz jebkādu personas datu apstrādi, pamatojoties uz šo regulu, attiecas Eiropas Parlamenta un Padomes Regula (ES) 2018/1725 (4).
                  
               
                     (17)
                  
                  
                     Saskaņā ar Regulas (ES) 2018/1725 42. panta 1. punktu ir notikusi apspriešanās ar Eiropas Datu aizsardzības uzraudzītāju, kas 2021. gada 7. jūlijā sniedza atzinumu.
                  
               
                     (18)
                  
                  
                     Šajā regulā paredzētie pasākumi ir saskaņā ar Direktīvas (ES) 2020/1057 4. panta 1. punktā minētās komitejas atzinumu,
                  
               IR PIEŅĒMUSI ŠO REGULU.
         
            1. pants
            Priekšmets
            Šajā regulā ir norādītas publiskās saskarnes, kas savienota ar Iekšējā tirgus informācijas sistēmu (“IMI”), funkcijas Direktīvas (ES) 2020/1057 1. panta 11. punkta izpildes vajadzībām.
         
         
            2. pants
            Vispārīgās funkcijas
            
               1.   Daudzvalodu publiskā saskarne, kas savienota ar IMI, pārvadātāju vajadzībām jo īpaši nodrošina šādas tehniskās funkcijas:
               
                           1)
                        
                        
                           konta izveide drošai piekļuvei pārvadātājam rezervētajai zonai;
                        
                     
                           2)
                        
                        
                           lietotāja darbības atbilstīga žurnalēšana;
                        
                     
                           3)
                        
                        
                           informācijas par pārvadātāju, sankcionētajiem lietotājiem, pārvadājumu vadītāju un norīkotajiem transportlīdzekļu vadītājiem reģistrācija kontā;
                        
                     
                           4)
                        
                        
                           norīkojuma deklarāciju pārvaldība:
                           
                                       a)
                                    
                                    
                                       Direktīvas (ES) 2020/1057 1. panta 11. punkta a) apakšpunktā minētās informācijas reģistrācija;
                                    
                                 
                                       b)
                                    
                                    
                                       norīkojuma deklarācijas, kurā ietverta a) punktā minētā informācija, iesniegšana par laikposmu, kas aptver ne mazāk kā vienu dienu un ne vairāk kā sešus mēnešus;
                                    
                                 
                                       c)
                                    
                                    
                                       norīkojuma deklarācijā ietvertās informācijas grozīšana, lai to pastāvīgi atjauninātu;
                                    
                                 
                                       d)
                                    
                                    
                                       norīkojuma deklarācijas kopijas lejupielāde elektroniskā formā un formā, kas nodrošina izdrukāšanu;
                                    
                                 
                                       e)
                                    
                                    
                                       norīkojuma deklarācijas atjaunošana;
                                    
                                 
                                       f)
                                    
                                    
                                       norīkojuma deklarācijas atsaukšana;
                                    
                                 
                     
                           5)
                        
                        
                           dokumentu pieprasījumu saņemšana un atbildēšana uz tiem saskaņā ar Direktīvas (ES) 2020/1057 1. panta 11. punkta c) apakšpunktu;
                        
                     
                           6)
                        
                        
                           piekļuve visiem dokumentiem, ko iesniegušas tās dalībvalsts kompetentās iestādes, kurā pārvadātājs veic uzņēmējdarbību, un šo dokumentu skatīšana;
                        
                     
                           7)
                        
                        
                           saziņa ar tās dalībvalsts kompetentajām iestādēm, kurā notikusi norīkošana darbā;
                        
                     
                           8)
                        
                        
                           informācija par uzņēmējas dalībvalsts kompetento iestāžu pieprasījuma slēgšanu.
                        
                     
            
               2.   Daudzvalodu publiskā saskarne, kas savienota ar IMI, nodrošina arī tehniskās funkcijas, kas ļauj vienai vai vairākām uzņēmējas dalībvalsts iestādēm, kuras ir kompetentās iestādes Regulas (ES) Nr. 1024/2012 5. panta f) punkta nozīmē:
               
                           a)
                        
                        
                           saņemt norīkojuma deklarācijas;
                        
                     
                           b)
                        
                        
                           pieprasīt dokumentus saskaņā ar Direktīvas (ES) 2020/1057 1. panta 11. punkta c) apakšpunktā noteikto procedūru;
                        
                     
                           c)
                        
                        
                           ievadīt novērtējuma galīgo rezultātu par pārvadātāja atbilstību noteikumiem par norīkošanu darbā un slēgt pieprasījumu IMI.
                        
                     
         
         
            3. pants
            Ar dokumentu pieprasījumiem saistītās funkcijas
            
               1.   Publiskā saskarne ļauj tās dalībvalsts kompetentajai iestādei, kurā notikusi norīkošana darbā, pieprasīt, lai pārvadātājs nosūta Direktīvas (ES) 2020/1057 1. panta 11. punkta c) apakšpunkta pirmajā daļā minētos dokumentus par laikposmu līdz divpadsmit mēnešiem pirms pieprasījuma datuma. Publiskā saskarne, kas savienota ar IMI, ļauj pārvadātājam iesniegt pieprasītos dokumentus vienā vai vairākos piegājienos.
            
            
               2.   Ja pārvadātājam tiek prasīts iesniegt vienu vai vairākus papildu dokumentus, kas nebija iekļauti 1. punktā minētajā pieprasījumā, publiskā saskarne aprēķina astoņu nedēļu laikposmu dokumentu iesniegšanai no dienas, kad pieprasīts(-i) papildu dokuments(-i).
            
            
               3.   Publiskā saskarne ļauj informēt pārvadātāju gadījumos, kad uzņēmēja dalībvalsts lūdz palīdzību dalībvalstij, kurā tas veic uzņēmējdarbību.
            
            
               4.   Visi dokumenti, kurus pēc uzņēmējas dalībvalsts kompetentās iestādes palīdzības pieprasījuma, kas iesniegts saskaņā ar Direktīvas (ES) 2020/1057 1. panta 11. punkta c) apakšpunkta otro daļu, augšupielādē tās dalībvalsts kompetentā iestāde, kurā pārvadātājs veic uzņēmējdarbību, ir redzami pārvadātāja kontā.
            
            
               5.   Pēc tam, kad valsts iestādes ir pārbaudījušas pieprasītos dokumentus, publiskā saskarne ļauj paziņot pārvadātājam par dokumentu pieprasījuma slēgšanu, norādot galīgo rezultātu.
               Dokumentu pieprasījumi, kurus nav slēgusi uzņēmējas dalībvalsts kompetentā iestāde, kas tos pieprasījusi, tiek automātiski slēgti 24 mēnešus pēc pieprasījuma iesniegšanas dienas.
            
         
         
            4. pants
            Ar datu glabāšanu saistītās funkcijas
            
               1.   Publiskā saskarne, kas savienota ar IMI, ļauj dzēst visus datus, kuri glabājas minētajā publiskajā saskarnē un pārvadātāju kontos, ja minētie dati vairs nav vajadzīgi mērķiem, kādiem tie tika vākti un apstrādāti. Publiskā saskarne ļauj nosūtīt pārvadātājam atgādinājumu pārskatīt un vajadzības gadījumā dzēst transportlīdzekļa vadītāja personas datus.
            
            
               2.   Publiskā saskarne pēc 24 mēnešu laikposma, kas minēts Direktīvas (ES) 2020/1057 1. panta 13. punktā, ļauj automātiski dzēst norīkojuma deklarācijas, kuras iesniegtas, izmantojot minēto publisko saskarni.
            
            
               3.   Ja pārvadātājs dokumentus ir iesniedzis kā daļu no dokumentu pieprasījuma, pieprasītie dokumenti ir pieejami ne ilgāk kā nepieciešams mērķiem, kādiem tie tika vākti, un ne ilgāk kā 12 mēnešus pēc pieprasījuma slēgšanas.
            
         
         
            5. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 9. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 249, 31.7.2020., 49. lpp.
         
         
            (2)  Eiropas Parlamenta un Padomes Regula (ES) Nr. 1024/2012 (2012. gada 25. oktobris) par administratīvo sadarbību, izmantojot Iekšējā tirgus informācijas sistēmu, un ar ko atceļ Komisijas Lēmumu 2008/49/EK (“IMI regula”) (OV L 316, 14.11.2012., 1. lpp.).
         
            (3)  Eiropas Parlamenta un Padomes Regula (EK) Nr. 561/2006 (2006. gada 15. marts), ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85 (OV L 102, 11.4.2006., 1. lpp.).
         
            (4)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).